KFC sê oor listeriose-beweringsArgieffoto (Foto: KFC, Facebook) “Ons hoender word plaaslik verkry van fasiliteite wat nie deur die listeriose-uitbreking geraak word nie. Ons kos word vars gekook net voor ons dit bedien, wat verder bydra tot die veiligheid daarvan. Ons en ons verskaffers sal voortgaan om aan die hoogste standaarde en veiligheidsmaatreëls te voldoen om vir jou die smaaklike hoender te verskaf wat jy ken en liefhet,” het KFC in reaksie op die bewerings gesê. Dr. Juno Thomas van die Nasionale Instituut vir Oordraagbare Siektes (Nios) en hoof van die listeriose-taakspan, het in ŉ onderhoud met Rian van Heerden op JacarandaFM gesê wanneer ŉ mens vleis – soos hoender – gaarmaak, vernietig dit listeria. Sy het gesê dit geld ook vir byvoorbeeld polonie. “Indien jy polonie braai, kook of mikrogolf – solank dit oor 70 °C gaan, is dit nie ŉ probleem nie.” ‘n Mikroskopiese blik op listeriose. Thomas sê die probleem is dat die verpakking ook gekontamineer kon wees en dit tot gevolg het dat die listeria na ander produkte versprei kan word deur dit te hanteer. Dit kan dus na produkte versprei het wat nie gaargemaak word nie en dan so oorgedra word. Nios het intussen ook bekend gemaak dat daar nog 11 gevalle van listeriose aangemeld is en dat die totale hoeveelheid gevalle teen Donderdag op 978 gestaan het. Die dodetal staan steeds op 183. Die Wêreldgesondheidsorganisasie het bevestig die uitbreking van listeriose in Suid-Afrika is die grootste wat nog ter wêreld aangeteken is. Die bron van die uitbreking is intussen geïdentifiseer as die Enterprise Foods-aanleg in Polokwane wat polonie, Weense worsies en kouevleissoorte vervaardig. Alle produksie is gestaak en alle Enterprise-produkte is onttrek.